# **Izobraževanje**

# **Uvod**

Na področju izobraževanja v času od zadnjega Poročila o okolju v RS iz leta 2017 ni prišlo do večjih sprememb, saj v izobraževalni politiki v Sloveniji v tem obdobju niso potekale pomembnejše reforme.

# **Stanje in trendi**

Stanje in dejavnosti na področju okoljskih vsebin v izobraževanju so neposreden odraz razvoja izobraževalne politike v Sloveniji in stanja institucionalnega sistema, ki izobraževalno politiko izvaja. V osnovno in srednješolskem sistemu so okoljske vsebine usidrane v potrjenih izobraževalnih programih in učnih načrtih. Prisotne so v okviru okoljske vzgoje (ki ima daljšo tradicijo) in novejše vzgoje in izobraževanja za trajnostni razvoj (VITR). Ta je bila uvedena v osnovno- in srednješolsko izobraževanje s prenovo izobraževalnih programov, ki je potekala med leti 2005 in 2010.

Razvoj izobraževalnih programov višjih šol je sicer podobno centraliziran, kot pri osnovnem in srednjem šolstvu, poteka pa kontinuirano; kompetenca za trajnostni razvoj je postopoma uvajana v poklicne standarde (ki sicer vplivajo tudi na vsebine poklicnega in strokovnega srednjega izobraževanja) in s tem višješolske študijske programe od leta 2015. Visokošolsko izobraževanje je zadnje temeljite spremembe doživelo z Bolonjsko reformo, ki je potekala pred letom 2010. Zaradi avtonomije visokošolskih programov poteka razvoj študijskih programov organsko in po načelu od spodaj navzgor, zato ne moremo govoriti o koordiniranem uvajanju okoljskih vsebin v visokošolsko izobraževanje.

Širši okvir za vključevanje okoljevarstvenih ciljev in metod v predšolsko, osnovnošolsko in srednješolsko izobraževanje predstavljajo nacionalne *Smernice vzgoje in izobraževanja za trajnostni razvoj od predšolske vzgoje do univerzitetnega izobraževanja* iz leta 2007 in mednarodni pobudi *Education for Sustainable Development*, ki jo vodi UNESCO, ter *UNECE* *Strategy for Education for Sustainable Development*, ki jo vodi Gospodarska komisija Organizacije združenih narodov za Evropo in h kateri je pristopila tudi Slovenija. V Sloveniji je za VITR pristojno Ministrstvo za izobraževanje, znanost in šport (MIZŠ). Osnovno orodje za spremljanje izvajanja strategije je *National Implementation Report*, ki ga v Sloveniji za tri- do petletna obdobja pripravlja MIZŠ.

**Ključne dejavnosti**

V osnovnem in srednjem izobraževanju so okoljske vsebine integrirane v nacionalno potrjene učne načrte na vseh nivojih izobraževanja. Vključene so na tri načine: kot prečna vsebina učnih načrtov oz. kot del učnih načrtov obveznih predmetov; preko izbirnega predmeta Okoljska vzgoja; z dodatnimi dejavnostmi. Nekatere šole se vključujejo v različne mreže, med njimi so mreža Ekošol, mreža UNESCO pridružene šol (ASPnet) in Slovenska mreža zdravih šol.

Visokošolski zavodi so avtonomni pri oblikovanju študijskih programov in učnih načrtov posameznih predmetov, sistematično spremljanje vsebin programov pa ne poteka, zato celovitih informacij o zastopanosti okoljskih vsebin ni na voljo. Ustanove s področja izobraževanja se vključujejo tudi v vrsto evropsko in nacionalno financiranih projektov, za katere pa je značilna omejenost trajanja in medsebojna nepovezanost, zato so tudi učinki omejeni.

Na področju neformalnega izobraževanja je slika še precej bolj raznolika: deluje številna množica akterjev kot so javni in zasebni zavodi, nevladne organizacije, podjetja. Evropski in nacionalni programi financiranja so v primerjavi s formalnim izobraževanjem pri neformalnem izobraževanju še pomembnejše gibalo. Izziv neformalnega izobraževanja je nepovezanost akterjev in rezultatov njihovega dela. Številni kvalitetni izdelki (učni načrti in gradiva) po zaključkih projektov ostanejo v slabo preglednem prepletu spletnih strani projektov, pobud in ustanov. Decentraliziran značaj neformalnega izobraževanja ima tudi prednosti, saj prinaša večjo raznolikost tematik, pedagoških pristopov in pogledov.

# **Zaključek in priporočila**

Obseg okoljskih vsebin v izobraževalnih programih je večinoma zadovoljiv, kot bolj problematično pa je prepoznano še vedno preslabo povezovanje okoljskih tem z družbenimi in gospodarskimi temami. Do sedaj opravljene raziskave zaznavajo pomanjkanje interdisciplinarnega ter celostnega pristopa pri obdelavi okoljskih tem.

Na področju učnih metod lahko priporočimo več interaktivnosti in osredotočenosti k izobraževancu; manj poudarka na znanju in dejstvih ter več poudarka na razvoju sposobnosti in kompetenc izobraževancev; prehod od poučevanja k učenju. Izobraževalni sistem naj ne le podaja znanje in dejstva o okolju in ogroženosti okolja, temveč tudi krepi zavedanje o lastni vlogi ter odgovornosti izobraževancev pri okoljskih problemih in reševanju problemov. Eden od bistvenih ciljev izobraževanja mora torej biti opolnomočenje za delovanje, tako v profesionalnem, kot tudi v zasebnem življenju, pri čemer je potrebno poudariti, da je bil na področju osnovnega in srednjega izobraževanja z reformo izobraževalnih programov po letu 2005 že dosežen pomemben napredek.

Razvoj učnih vsebin in metod naj spremlja splošni razvoj izobraževalnih ustanov v smeri trajnostnosti, kar vključuje organizacijske prakse, stavbni fond, učinkovito rabo energije in drugih virov v šolah, udeležbo zaposlenih in izobraževancev pri odločanju itd. (t.i. whole institution approach).

Za uspešen razvoj okoljskih vsebin v izobraževalnem sistemu bi bilo potrebno okrepiti sodelovanje med MOP – Direktoratom za okolje in MIZŠ ter izvajalskimi agencijami MIZŠ (Zavod za šolstvo, Center za poklicno izobraževanje, Andragoški center Slovenije, Nacionalna agencija Republike Slovenije za kakovost v visokem šolstvu). MOP bo moral z vsebinami iz svojega delokroga aktivno prispevati in sodelovati pri reformah izobraževalnega sistema in razvoju izobraževalne politike v Sloveniji nasploh.

Glede na vse večjo vlogo, ki jo imata v javnih politikah blaženje podnebnih sprememb in prilagajanje podnebnim spremembam, zaznavamo tudi potrebo po vsebinski prenovi izobraževalnih programov, saj je tema podnebnih sprememb trenutno premalo zastopna. Zgovorno je dejstvo, da *Smernice vzgoje in izobraževanja za trajnostni razvoj od predšolske vzgoje dodo univerzitetnega izobraževanja* ne vključujejo podnebnih sprememb. Zaradi načrtovanega hitrega razogljičenja in s tem povezanih gospodarskih ter družbenih prilagoditev bo še več pozornosti potrebno nameniti tudi neformalnemu izobraževanju, še posebej izobraževanju zaposlenih.

# **Okrajšave**

VITR: vzgoja in izobraževanje za trajnostni razvoj

UNESCO: United Nations Educational, Scientific and Cultural Organization

UNECE : United Nations Economic Commission for Europe

MIZŠ: Ministrstvo za izobraževanje, znanost in šport

### Navedba virov in literature:

MIZŠ, 2019. Nacionalno poročilo o izvajanju UNECE Strategije za izobraževanje za trajnostni razvoj 2017 – 2019,Ljubljana, Ministrstvo za izobraževanje, znanost in šport.

Focus in FDV, 2017. Predlogi smernic za razvoj družboslovnih aspektov okoljevarstva na Univerzi v Ljubljani Ljubljana, Focus, društvo za sonaraven razvoj in Fakulteta za družbene vede .

Focus in FDV, 2018. Smernice za razvoj okoljskih interdisciplinarnih oblik študija na Univerzi v Ljubljani, Ljubljana, Focus, društvo za sonaraven razvoj in Fakulteta za družbene vede.

UNESCO, 2017. Education for Sustainable Development Goals. Learning Objective. United Nations Educational, Scientific and Cultural Organization.

Zavod RS za šolstvo, 2016. Končno poročilo projektne naloge Znanja in kompetence, pomembne za uresničevanje ciljev zelenega gospodarstva v povezavi s podnebnimi spremembami za ravni predšolska vzgoja, osnovna šola, gimnazija. Ljubljana, Zavod Republike Slovenije za šolstvo.